বাঙালির ইদানীংকালের পয়লা বৈশাখ উদ্‌যাপন নিয়ে দেশের মধ্যে নানামুখী বিতর্ক ও সমালোচনার পরিমাণও কোনো অংশে কম নয়। কট্টরপন্থি ধর্মীয় গ্রুপগুলো পয়লা বৈশাখের বিভিন্ন উৎসব বিশেষ করে মঙ্গল শোভাযাত্রাকে ধর্মবিরোধী আখ্যা দিয়ে সমালোচনার ফুলঝুরি ছিটাতে থাকে। কেউ কেউ পান্তা ভাতের সঙ্গে ইলিশ মাছ দিয়ে কাঁচা মরিচ ও পিয়াজ মিশিয়ে মাটির বাসন বা সানকিতে করে খাওয়ার মধ্যে কোনো ঐতিহ্য খুঁজে পান না। তারা মেয়েদের হলুদ কিংবা বাসন্তী রঙের শাড়ি পরিধান, ছেলে-মেয়ে, বুড়ো-বুড়ির বাঁশি ফুকানো বা মুখোশ পরে উল্লাস করার মধ্যে একধরনের আদিখ্যেতা এবং ছেলেদের রংবেরঙের পাঞ্জাবির মধ্যে কিছুই খুঁজে পান না। তারা পয়লা বৈশাখের সংগীতানুষ্ঠান, যুবক-যুবতীদের হৈ-হুল্লা এবং নারীনিপীড়নের বিচ্ছিন্ন ঘটনার মধ্যে গজবের নমুনা খুঁজে বেড়ান এবং দশমুখে আয়োজকদের অভিসম্পাত করতে থাকেন।